《题陈氏净香亭》
宋代·袁说友

人生乐事难，清节视险夷。
遇坎而履坦，讵以得丧亏。
我观万物间，独此琅玕宜。
颀然挺冰操，得之风雨时。
秋风桐飞翻，夏雨民怨咨。
怵近真乃见，嗟物如一岐。
此君岂其然，风雨而不移。
娟娟净明月，细细香浮漪。
此理固千载，俗士难与知。
洮湖著危亭，千亩胸中奇。
植此凛凛节，照公堂堂姿。
仕已轻浮云，喜愠不一施。
山高空翠湿，草劲便疾吹。
此风此雨至，公乎无磷缁。
我方索米久，官事成痴儿。
望公潇洒中，粪壤与菌芝。
何当亭上游，细诵简斋诗。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。